**POLUGODIŠNJI IZVJEŠTAJ O PRIMJENI FISKALNIH PRAVILA ZA PRVO POLUGODIŠTE 2016. GODINE**

Polugodišnji izvještaj o primjeni fiskalnih pravila dostavlja se uz polugodišnji izvještaj o izvršenju državnog proračuna. Uredbom o sastavljanju i predaji izjave o fiskalnoj odgovornosti i izvještaja o primjeni fiskalnih pravila, propisuje se oblik i sadržaj izvještaja o primjeni fiskalnih pravila.

Polugodišnji izvještaj o primjeni fiskalnih pravila treba sadržavati:

– projekciju nominalnog i realnog BDP-a i projekciju inflacije koje su bile ishodište za izradu državnog proračuna za tekuću proračunsku godinu,

– nove projekcije nominalnog i realnog BDP-a te projekciju inflacije, ako su projekcije objavljene u smjernicama ekonomske i fiskalne politike za trogodišnje razdoblje ili u drugim odgovarajućim dokumentima koje usvaja Vlada,

– podatke o ostvarenjima BDP-a i inflacije te ostalih makroekonomskih pokazatelja koji upućuju na trendove u gospodarskoj aktivnosti (industrijska proizvodnja, promet u trgovini na malo, indeks građevinskih radova, turistički dolasci i noćenja te robni izvoz i uvoz) u prvom polugodištu tekuće proračunske godine te

– opis rizika zadovoljenja fiskalnog pravila za tekuću proračunsku godinu.

**1. Projekcije nominalnog i realnog bruto domaćeg proizvoda te projekcije inflacije za 2016. godinu**

Prilikom izrade plana državnog proračuna i financijskih planova izvanproračunskih korisnika za 2016. godinu projicirana je realna stopa rasta bruto domaćeg proizvoda od 2,0% te prosječna stopa inflacije od 0,1%, dok projekcija bruto domaćeg proizvoda u tekućim cijenama iznosi 344,3 milijarde kuna.

*Tablica 1: Projekcije bruto domaćeg proizvoda i inflacije za 2016.*



*Izvor: Ministarstvo financija*

**2. Podaci o ostvarenjima BDP-a i inflacije te ostalih makroekonomskih pokazatelja koji upućuju na trendove u gospodarskoj aktivnosti**

*Tablica 2: Ostvarenja osnovnih makroekonomskih pokazatelja u prvom polugodištu 2016.*



*Izvor: Državni zavod za statistiku, Hrvatska narodna banka*

**3. Opis rizika zadovoljenja fiskalnog pravila za tekuću proračunsku godinu**

Manjak državnog proračuna za 2016. godinu planiran je u iznosu od 7,5 milijardi kuna ili 2,2% BDP-a. Manjak izvanproračunskih korisnika projiciran je u iznosu od 1,2 milijarde kuna ili 0,4% BDP-a, a manjak lokalnih jedinica u iznosu od 507 milijuna kuna ili 0,1% BDP-a. Time je ukupni manjak općeg proračuna prema nacionalnoj metodologiji projiciran u iznosu od 9,2 milijarde kuna ili 2,7% BDP-a, čime se pridonosi stabilizaciji odnosno smanjenju udjela javnog duga u BDP-u već u ovoj godini. Fiskalna konsolidacija predstavlja i jednu od obveza RH u okviru postupka prekomjernog proračunskog manjka kako bi ispunila Preporuke Vijeća ministara EU, a kojima se od RH traži da do kraja 2016. godine smanji svoj proračunski manjak ispod 3% BDP-a te dug opće države dovede na održivu putanju. Na temelju projekcija iz Programa konvergencije RH za razdoblje 2016. - 2019., planirani manjak proračuna konsolidirane opće države sukladno ESA 2010 metodologiji iznosit će 2,6% BDP-a u 2016. godini. Europska komisija je, uzevši u obzir sveukupnost opisanih strukturnih mjera u Programu konvergencije, ocijenila da će RH ostvariti preporučeni fiskalni napor za 2016. godinu u okviru postupka prekomjernog proračunskog manjka.

Do utvrđivanja srednjoročnog proračunskog cilja i plana prilagodbe vrijedi privremeno fiskalno pravilo, prema kojem međugodišnja stopa rasta rashoda općeg proračuna, sukladno ESA 2010 metodologiji, ne smije biti veća od međugodišnje stope rasta projiciranog, odnosno procijenjenog BDP-a u tekućim cijenama. Pri tome, rashodi općeg proračuna ne uključuju rashode za kamate, rashode za provođenje programa EU bez nacionalnog sufinanciranja i godišnje promjene rashoda uslijed promjena u institucionalnom obuhvatu općeg proračuna.

Imajući u vidu polugodišnja fiskalna ostvarenja državnog proračuna, izvanproračunskih korisnika te lokalne države, kao i tekuća makroekonomska kretanja, procjenjuje se kako će privremeno fiskalno pravilo za 2016. godinu biti ispunjeno.